**E-FORMAS OFICIĀLĀS ELEKTRONISKĀS ADRESES VIDĒ**

2021. gada 26.maija semināra “Par e-pakalpojuma “Iesniegums iestādei” aizvietošanu ar e-formām oficiālās elektroniskās adreses vidē” jautājumi un atbildes

1. **Cik ir fizisko un juridisko personu, kurām ir izveidota e-adrese, t.sk., kas ir brīvprātīgi pieslēgušās oficiālajai elektroniskajai adresei?**

Statistika par e-adreses lietotāju skaitu un dinamiku ir pieejama Atvērto datu portāla sadaļā “Oficiālā elektroniskā adrese (e-adrese)”, sekojot hipersaitei <https://data.gov.lv/dati/lv/dataset/eadrese>. 2021. gada aprīlī e-adresi lietoja 17 tūkstoši privātpersonu un 2 200 juridisko personu. Lietotāju skaits pēdējo trīs mēnešu laikā ir strauji pieaudzis.

1. **E-adreses lietotāju skaitu varētu palielināt, ja piekļuvei e-adresē izmantotu arī SmartID.**

**Vai ir plāns vienotās pieteikšanās risinājumam pievienot arī SmartID risinājumu, kurš arī ir ieguvis paaugstinātas drošības kvalificēta autentifikācijas līdzekļa statusu un secīgi ir pielīdzināms eParaksta risinājumiem, kas ir jāizmanto, lai pieslēgtos e-adresei?**

Ir atšķirīgi pakalpojumi, kas tiek nodrošināti ar SmartID.

Viens no tiem ir drošs elektroniskais paraksts. Attiecībā uz to SmartID atbilst [Eiropas regulas prasībām](https://eur-lex.europa.eu/eli/reg/2014/910/oj/?locale=LV), bet attiecībā uz SmartID elektronisko identifikāciju, SmartID nav [kvalificēts elektroniskās identifikācijas pakalpojumu sniedzējs Latvijā.](https://www.mod.gov.lv/sites/mod/files/document/20181220_re%C4%A3istrs.pdf)

[Fizisko personu elektroniskās identifikācijas likumā](https://likumi.lv/ta/id/278001-fizisko-personu-elektroniskas-identifikacijas-likums) ir izveidots nacionālais tiesiskais ietvars un definēti priekšnoteikumi, kādiem jāatbilst elektroniskās identifikācijas pakalpojumu sniedzējiem, lai iegūtu attiecīgo statusu un tiesības darboties Latvijā kā kvalificētam identifikācijas pakalpojumu sniedzējam. Prasības ietver reģistrācijas kārtību, pakalpojuma sniegšanas noteikumus, informācijas sistēmu, iekārtu un procedūru drošības noteikumus, tehniskās un organizatoriskās prasības, civiltiesiskās atbildības apdrošināšanu, pienākumus, atbildību, uzraudzību un darbības izbeigšanu.

Saskaņā ar [Fizisko personu elektroniskās identifikācijas likumu](https://likumi.lv/ta/id/278001-fizisko-personu-elektroniskas-identifikacijas-likums) un [Informācijas tehnoloģiju drošības likumu](https://likumi.lv/ta/id/220962-informacijas-tehnologiju-drosibas-likums) ir izveidota Digitālās drošības uzraudzības komiteja, kuras uzdevums ir uzraudzīt un reģistrēt kvalificētus un kvalificētus paaugstinātas drošības elektroniskās identifikācijas pakalpojuma sniedzējus un to sniegtos pakalpojumus kvalificētu elektroniskās identifikācijas pakalpojumu sniedzēju reģistrā. Attiecībā uz SmartID nav veiktas nepieciešamās pārbaudes procedūras, līdz ar to SmartID nav iekļauts Digitālās drošības uzraudzības komitejas [Kvalificētu un kvalificētu paaugstinātas drošības elektroniskās identifikācijas pakalpojumu sniedzēju reģistrā](https://www.mod.gov.lv/sites/mod/files/document/20181220_re%C4%A3istrs.pdf). Secinoši SmartID nav ieguvis kvalificēta identifikācijas pakalpojuma sniedzēja statusu Latvijā, kas saskaņā ar [Oficiālās elektroniskās adreses likumu](https://likumi.lv/ta/id/283229-oficialas-elektroniskas-adreses-likums) ir priekšnoteikums tā izmantošanai piekļuvei e-adresei.

Līdz ar to, līdz nacionālajos tiesību aktos noteikto kvalifikācijas priekšnoteikumu izpildei SmartID nevar tikt izmantots piekļuvei e-adresei.

1. **Ar ko oficiālās elektroniskās adreses risinājums ir drošāks par platformas Latvija.lv risinājumu? Kāpēc nepieciešams (man kā privātpersonai) radīt sarežģījumus e-saziņai ar valsti?**

Valsts pārvaldes pakalpojumu portāls www.latvija.lv (turpmāk – Latvija.lv) un ar to saistītie savietotāja risinājuma elementi ir klasificēti un tiek uzturēti atbilstoši Ministru kabineta 2015. gada 28. jūlija noteikumiem Nr. 442 “[Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām](https://likumi.lv/ta/id/275671-kartiba-kada-tiek-nodrosinata-informacijas-un-komunikacijas-tehnologiju-sistemu-atbilstiba-minimalajam-drosibas-prasibam)”. Šie noteikumi nosaka minimālās drošības prasības, tai skaitā arī par paaugstinātas drošības sistēmām. Latvija.lv ir pieejami vairāki e-risinājumi, kuriem to speciālie normatīvie regulējumi uzstāda speciālas augstāka līmeņa drošības prasības, kā piemēram:

* E-adreses pakalpojums - [Oficiālās elektroniskās adreses likums](https://likumi.lv/ta/id/283229-oficialas-elektroniskas-adreses-likums), Ministru kabineta 2017. gada 12. septembra noteikumi Nr. 546 "[Oficiālo elektronisko adrešu informācijas sistēmu noteikumi](https://likumi.lv/ta/id/293497-oficialo-elektronisko-adresu-informacijas-sistemas-noteikumi)";
* Parakstīšanās par vēlētāju iniciatīvām, kas balstās uz likumu "Par tautas nobalsošanu, likumu ierosināšanu un Eiropas pilsoņu iniciatīvu, kur drošību regulē speciālie Ministru kabineta 2014. gada 12. augusta noteikumi Nr. 471. "[Parakstu vākšanas tiešsaistes sistēmu drošības un tehniskās prasības](https://likumi.lv/ta/id/268361-parakstu-vaksanas-tiessaistes-sistemu-drosibas-un-tehniskas-prasibas)".

Līdz ar to, salīdzinot divus elektroniskus pakalpojumus:

* Iesniegums iestādēm (regulē vispārīgās normas, Ministru kabineta noteikumi Nr. 442.),
* E-adrese (regulē vispārīgās normas, Oficiālās elektroniskās adreses likums, Ministru kabineta noteikumi Nr. 442. un Nr. 546.),

tad e-adrese ir uzskatāma par pilnībā atbilstošu likuma normām, kas regulē ierobežotas pieejamības informācijas apstrādi informācijas sistēmās (un tās apriti). E-adreses gadījumā tehnoloģiski tiek nodrošināts, ka arī šo sistēmu apkalpojošajiem Valsts reģionālās attīstības aģentūras IT administratoriem nav piekļuve pie e-adresē nosūtītajiem dokumentiem.

1. **Aicinu iestādē izmantot e-parakstu un e-adresi, bet maza atsaucība, it sevišķi no pensionāru puses. Vai varbūt var darīt otrādi, vispirms dot iespēju veidot e-adresi ar citiem autorizēšanas līdzekļiem un tad secīgi ar e-parakstu?**

E-adreses regulējums nosaka to, ka e-adresei var piekļūt tikai ar kvalificētiem līdzekļiem, lai nodrošinātu ziņojumu un to satura aizsardzību, un komunikācijas abpusēju drošību.

1. **E-formas mērķi ir atbalstāmi un popularizējami, bet no iedzīvotāju, īpaši no ārvalstīs dzīvojošo, lietojamības un pieejamības ir zināms, ka e-adresi personas nevēlas veidot dažādu iespēju dēļ. Kā rīkoties, ja persona dzīvo ārvalstīs?**

Ir [jāiegūst eID karte](https://www.eparaksts.lv/lv/palidziba/buj/Sakt_lietot_eParaksts_eID_karte/Ka_iegut_eID_karti), to var izdarīt ar Konsulāro pārstāvniecību palīdzību. Ja personai jau ir eID karte un dators sagatavots darbam ar eID karti – [pievienots karšu lasītājs un uzstādīta nepieciešamā programmatūra](https://www.eparaksts.lv/lv/palidziba/buj/Sakt_lietot_eParaksts_eID_karte/Kas_nepieciesams,_lai_lietotu_eParakstu_eID), persona var iegūt eParaksts mobile attālināti, līgumu parakstot elektroniski ar eID karti.

1. **E-formai var piekļūt tikai ar e-parakstu, atšķirībā no e-pakalpojuma “Iesniegums iestādei”. Sakiet, lūdzu, vai ir paredzēta vēl kāda vienota reklāmas kampaņa, lai aicinātu iedzīvotājus izmantot/iegūt e-parakstu?**

Komunikācijas kampaņu sākam ar iestādēm, secīgi plānosim komunikācijas kampaņu arī iedzīvotājiem. Ir svarīgi, ka iestādes savā ikdienas darbā, apkalpojot klientus, aicina tos izmantot e-adresi, tai skaitā iedrošinot noformēt nepieciešamos identifikācijas līdzekļus un aktivizēt savu e-adresi portālā Latvija.lv.

1. **Ieguvumi ir, jāņem vērā, ka ir sabiedrības grupas, nedigitālā sabiedrības daļa, kas nekad nedarbosies e-vidē.**

Mēs strādājam arī valsts un pašvaldību vienotajā klientu apkalpošanas centru ( VPVKAC) tīklā un pakāpeniski attīstām tā atbalsta spējas, piemēram, ir plānots, ka e-formas būs pieejamas ar pilnvarojumu katrā VPVKAC. Līdz ar to nedigitāls klients varēs aiziet uz tuvāko VPVKAC un ar pilnvarojumu pieteikt digitālu pakalpojumu.

1. **Kāpēc izlemts, ka e-formas būs tikai e-adresē, Latvija.lv?**

E-adrese nodrošina oficiālo komunikācijas kanālu un iestāžu pusē jau ir nodrošināta integrācija ar iestāžu dokumentu vadības sistēmām (dažkārt arī ar biznesa sistēmām). E-adresē privātpersonām ir iespēja sazināties ar pilnīgi visām valsts iestādēm un pašvaldībām, jo tās jau ir e-adreses lietotāji, tāpēc e-formas balstās uz noteiktu funkcionalitāti, kas e-adresē ir nodrošināta. E-formas ir e-adreses paplašinājums, tādēļ e-adrese ir neatņemams e-formu darbības priekšnoteikums.

1. **Kas notiks ar arvien lielāku popularitāti iegūstošo e-pakalpojumu “Iesniegums iestādei”?**

E-pakalpojums “Iesniegums iestādei” tuvākajā nākotnē tiks transformēts atbilstoši tā izveides mērķim, kas ir noteikts Iesniegumu likumā, proti, lai iesniegtu iestādei ierosinājumu, priekšlikumu, jautājumu vai sūdzību par iestādes darbu. Cita starpā tiks mainīts pakalpojuma nosaukums un apraksts, lai sabiedrībai precīzāk atspoguļotu tā saturu un darbības mērķi.

Iestādēm ir jāņem vērā, ka e-pakalpojuma “Iesniegums iestādei” ietvaros saņemtos iesniegumus iestādes darbiniekiem ir jāapstrādā Valsts informācijas sistēmu savietotāja portālā viss.gov.lv EKONS darba vidē, tātad atsevišķā vietnē, ārpus iestādes lietvedības, kas rada papildus darbu iestādes pusē. Savukārt e-adresē saņemto korespondenci, tai skaitā, e-formas, iestāde uzreiz saņems savā dokumentu vadības sistēmā (vai citā izvēlētā sistēmā).

1. **Vai būs grozījumi Iesnieguma likumā?**

Vērtējam, vai ir jāgroza Iesniegumu likums. Šobrīd plānots, ka elektroniski pieteikt sūdzību, priekšlikumu, izteikt kādu viedokli varēs arī ar e-formu.

1. **Vai šobrīd “Iesniegums iestādei” tiek uzskatīts par pietiekami drošu un atzīstams arī par personas oficiālu iesniegumu iestādei pakalpojuma saņemšanā?**

Tas būtu jāvērtē iestādēm, kuras akceptē šajā e-pakalpojumā iesniegtos pakalpojumu pieteikumus, jo e-pakalpojums ir veidots, ievērojot tiesisko regulējumu, kas izriet no Iesniegumu likuma. Iesniegumu likuma mērķis un būtība ir sniegt atgriezenisko saiti par iestādes darbu. Iestādēm, vērtējot “Iesniegums iestādei” faktisko pielietojumu arī iestādes pakalpojumu pieprasīšanā, ir jāizvērtē arī pakalpojuma izmantošanas prakses atbilstība [Ministru kabineta 2017. gada 4. jūlija noteikumu Nr. 402 “Valsts pārvaldes e-pakalpojumu noteikumi” pielikuma par identifikācijas līdzekļu drošības līmeni prasībām](https://likumi.lv/ta/id/292261-valsts-parvaldes-e-pakalpojumu-noteikumi). Attiecīgi, vai iestādes, izmantojot šo rīku, ir rīkojušās tiesiski, ir atkarīgs no konteksta un attiecīgi interpretējams.

Tehnoloģiski e-pakalpojums “Iesniegums iestādei” vienmēr ir atbildis un atbildīs arī turpmāk [Ministru kabineta 2015. gada 28. jūlija noteikumu Nr. 442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām”](https://likumi.lv/ta/id/275671-kartiba-kada-tiek-nodrosinata-informacijas-un-komunikacijas-tehnologiju-sistemu-atbilstiba-minimalajam-drosibas-prasibam) prasībām, par to rūpējas Valsts reģionālās attīstības aģentūra, šī e-pakalpojuma pārzinis un turētājs.

1. **Papīrā iesniegts iesniegums, kur cilvēks kaut ko prasa, ir “drošs”, lai arī nevienai iestādei nav personas paraksta parauga, bet iesniegums, kurš iesniegts “Iesniegums iestādei” autorizējoties Latvija.lv ir “nedrošs”?**

Šis būtu jautājums Tieslietu ministrijas, iespējams arī Valsts policijas ekspertiem par ar roku rakstītu dokumentu un parakstu autentiskuma pierādāmību, tajā skaitā parakstu ekspertīzēm. Iestādēm, vērtējot “Iesniegums iestādei” faktisko pielietojumu iestādes pakalpojumu pieprasīšanā, ir jāizvērtē arī pakalpojuma izmantošanas prakses atbilstība [Ministru kabineta 2017. gada 4. jūlija noteikumu Nr. 402 “Valsts pārvaldes e-pakalpojumu noteikumi” pielikuma par identifikācijas līdzekļu drošības līmeni prasībām](https://likumi.lv/ta/id/292261-valsts-parvaldes-e-pakalpojumu-noteikumi).

Tehnoloģiski e-pakalpojums “Iesniegums iestādei” vienmēr ir atbildis un atbildīs arī turpmāk [Ministru kabineta 2015. gada 28. jūlija noteikumu Nr. 442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām”](https://likumi.lv/ta/id/275671-kartiba-kada-tiek-nodrosinata-informacijas-un-komunikacijas-tehnologiju-sistemu-atbilstiba-minimalajam-drosibas-prasibam) prasībām, par to rūpējas Valsts reģionālās attīstības aģentūra, šī e-pakalpojuma pārzinis un turētājs.

1. **Latvija.lv vienotais autentifikācijas rīks, kurā ir ne tikai e-paraksts, ir drošs?**

Vienoto autentifikācijas rīku veido IT nodrošinājuma komponente, caur šo komponenti pieejami identifikācijas pakalpojumu sniedzēju pakalpojumi. Vienotā autentifikācijas rīka IT nodrošinājuma komponente pati par sevi ir droša, vienmēr ir atbildusi un atbildīs arī turpmāk [Ministru kabineta 2015. gada 28. jūlija noteikumu Nr. 442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām”](https://likumi.lv/ta/id/275671-kartiba-kada-tiek-nodrosinata-informacijas-un-komunikacijas-tehnologiju-sistemu-atbilstiba-minimalajam-drosibas-prasibam) prasībām, par to rūpējas Valsts reģionālās attīstības aģentūra, kā Valsts informācijas sistēmu savietotāja koplietošanas komponentes “Vienotās pieteikšanās modulis” pārzinis un turētājs. Savukārt caur šo komponenti pieejamo identifikācijas pakalpojumu sniedzēju piedāvāto līdzekļu drošības līmeni nosaka paši identifikācijas pakalpojumu sniedzēji. Iestādei izvēloties izmantot konkrētā identifikācijas pakalpojumu sniedzēja piedāvāto pakalpojumu ir jāvadās pēc [Ministru kabineta 2017. gada 4. jūlija noteikumu Nr. 402 “Valsts pārvaldes e-pakalpojumu noteikumi”](https://likumi.lv/ta/id/292261-valsts-parvaldes-e-pakalpojumu-noteikumi) pielikuma par identifikācijas līdzekļu drošības līmeni.

1. **Kad tiks atrisināts juridiskais jautājums, ka dokuments, kuru iesniedz, izmantojot oficiālo elektronisko adresi, ir juridiski saistošs bez tā parakstīšanas ar eParakstu?**

**Nepieciešams normatīvais regulējums, ka e-formā saņemts iesniegums ir derīgs bez droša elektroniskā paraksta un tam ir juridisks spēks, jo persona ir autentificējusies.**

Prasības dokumentam, lai tam būtu juridisks spēks, nosaka [Dokumentu juridiskā spēka likums](https://likumi.lv/ta/id/210205-dokumentu-juridiska-speka-likums). E-adreses izmantošana nemaina paša dokumenta noformēšanas prasības. Ja ir nepieciešams dokuments ar parakstu, tad, arī izmantojot e-adresi, ir jāveic dokumenta elektroniska parakstīšana. E-adrese ir tikai saziņas veids un informācijas apmaiņas kanāls.

Par to, vai konkrētā e-forma kopā ar nosūtāmo e-adreses ziņojumu ir e-parakstāma, iestāde varēs iekļaut norādi e-formas veidlapas noslēgumā, ar atbilstošu brīdinājuma tekstu pēc iestādes ieskatiem.

1. **Ja fiziskai personai nav e-paraksta, vai šādam elektroniski iesniegtajam iesniegumam caur e-adresi ir juridiskais spēks vai tikai informatīvs raksturs?**

E-adresē veiktai dokumentu un informācijas paziņošanai ir juridisks spēks, to regulē [Oficiālās elektroniskās adreses likums](https://likumi.lv/ta/id/283229-oficialas-elektroniskas-adreses-likums) un [Paziņošanas likums](https://likumi.lv/ta/id/212499-pazinosanas-likums). Dokuments (un informācija), kas nosūtīts uz oficiālo elektronisko adresi, uzskatāms par paziņotu otrajā darba dienā pēc tā nosūtīšanas. Situācija, kad persona caur e-adresi var iesniegt dokumentu, bet personai nav iespēju tam pievienot drošu e-parakstu, praktiski nebūs iespējama. Ja personai ir kvalificēts elektroniskās identifikācijas līdzeklis, tad komplektā ar to ir arī drošs e-paraksts. Ja jautājums ir par to, vai e-adresē nosūtāms dokuments ir jāparaksta – jā, e-adresē dokumenti ir jāparaksta, lai tie izpildītu dokumenta juridiskā spēka likuma prasības par dokumenta obligātajiem rekvizītiem.

E-adrese pati par sevi automātiski negarantē dokumenta juridisko spēku, jo identitātes apliecināšana un dokumenta parakstīšana ir divas dažādas lietas.

[Elektronisko dokumentu likuma](https://likumi.lv/ta/id/68521-elektronisko-dokumentu-likums) 3. panta otrā daļā noteikts, ka elektroniskais dokuments **uzskatāms par pašrocīgi parakstītu**, ja tam ir drošs elektroniskais paraksts. Elektronisko dokumentu uzskata par pašrocīgi parakstītu arī tajos gadījumos, kad tam ir elektroniskais paraksts un puses par elektroniskā dokumenta parakstīšanu ar elektronisko parakstu **ir vienojušās rakstveidā**. Šādā gadījumā rakstveida vienošanās noformējama un parakstāma uz papīra vai elektroniski ar drošu elektronisko parakstu.

Tātad, lai e-dokumentam būtu juridisks spēks tam ir jābūt parakstītam ar drošu elektronisku parakstu. Izņēmums no tā ir situācija, kad puses iepriekš rakstveidā vienojušās, ka pieņems viena otras dokumentus, kas parakstīti ar vienkāršu elektronisko parakstu (tas ir vienkārši “ar cieņu, Jānis Bērziņš”) - “elektroniskais paraksts” ir elektroniski dati, kas pievienoti citiem elektroniskajiem datiem vai loģiski saistīti ar tiem un ko parakstītājs izmanto, lai parakstītos - tā to nosaka [Eiropas parlamenta un padomes regula (ES) Nr. 910/2014 (2014. gada 23. jūlijs)](https://eur-lex.europa.eu/eli/reg/2014/910/oj/?locale=LV) par elektronisko identifikāciju un uzticamības pakalpojumiem elektronisko darījumu veikšanai iekšējā tirgū.

Fiziskās personas iesniegumam, kas nav parakstīts ar drošu elektronisko parakstu nav juridiska spēka, jo [Oficiālās elektroniskās adreses likums](https://likumi.lv/ta/id/283229-oficialas-elektroniskas-adreses-likums) to neparedz. Fiziskās personas nosūtītā informācija, kas nav parakstīta ar drošu elektronisko parakstu ir pielīdzināma vienkāršai e-pasta vēstulei, kas satur informāciju, bet nav dokuments likuma izpratnē. Iestādes atbilde bez droša elektroniska paraksta tāpat ir vienkārša e-pasta vēstule, kas satur informāciju, bet nav dokuments.

[Oficiālās elektroniskās adreses likuma 4. pants](https://likumi.lv/ta/id/283229-oficialas-elektroniskas-adreses-likums) nosaka, ka likums attiecas uz elektronisko saziņu un jebkuru elektronisko dokumentu apriti, izmantojot e-adresi, neatkarīgi no to juridiskā spēka.

1. **Lūdzu mani pārlieciniet, kāpēc man būtu vajadzīga e-adrese, ja ar tās starpniecību nosūtāmais dokuments man papildus jāparaksta ar e-parakstu?**

E-adrese ir nepieciešama, lai droši aizsargātu nosūtāmā dokumenta saturu no trešajām personām, īpaši jau fiziskās personas datus vai komercnoslēpumu saturošu informāciju. Izmantojot e-adresi, varat būt drošs, ka sūtījumu saņems tikai tas adresāts, kam sūtījums paredzēts. Tāpat e-adrese ļauj būt pārliecinātam kā tehniski, tā juridiski par dokumenta vai informācijas nosūtīšanas faktu. Jāatzīmē, ka jāparaksta ir tikai tie dokumenti, kam ir nepieciešams nodrošināt juridisko spēku. Papildus jāatzīmē, ka e-adresē personai vienkopus uzkrājas un elektroniski, ātri un ērti ir pieejama visa sarakste ar valsts un pašvaldību iestādēm.

[Oficiālās elektroniskās adreses likumā](https://likumi.lv/ta/id/283229-oficialas-elektroniskas-adreses-likums) ir noteikts valsts iestāžu pienākums saziņu ar privātpersonu veikt tikai e-adresē, ja tāda ir aktivizēta un ja persona nav paudusi vēlmi saziņai izmantot citu informācijas aprites kanālu. Tas nozīmē, ka aktivizējot e-adresi, privātpersona (fiziska vai juridiska persona) var paļauties, ka tā vienmēr ātri, ērti un droši ir sasniedzama digitālā vidē no valsts iestāžu puses. Visa oficiālā informācija, kas skar personas tiesības un pienākumus, tiks nosūtīta uz e-adresi, pēc analoģijas ar deklarēto dzīvesvietu vai juridisko adresi, kas nodrošina privātpersonas sasniedzamību fiziskā vidē.

1. **Viedoklis - no praktiskās pieredzes - ja persona no savas e-adreses, iesniedzot iesniegumu iestādei, nepievieno eParakstu, tad ir ļoti būtiski, lai persona prastu noformēt iesniegumu, un tas ne vienmēr tā ir. Esam saņēmuši baltu lapu, uz kuras ir uzrakstīts viens jautājums un nav nekādas informācijas, kas ir sūtītājs, jo persona iesniegumā sevi nav nosaukusi. Ne katrai iestādei ir iespējams “ieguglēt” personas kodu (jo e-adrese privātpersonai ir viņas p.k.) datu bāzē, lai saprastu, kas ir autors, līdz ar to - kādu atbildi gan var sniegt un kā zināt vai sniedzam to personai, kura tiesīga konkrēto informāciju saņemt? Tāpēc nedomāju, ka ir pietiekami ielogoties e-adresē un sūtīt iesniegumu bez eParaksta.**

E-paraksts negarantē, ka lietotājs e-adresē neiesniedz e-parakstītu “baltu lapu”. E-formas palīdz lietotājam aizpildīt iesniegumu, jo e-forma ir jau pieejama un atliek tikai to aizpildīt. Turklāt e-formu risinājums e-adresē nodrošina, ka autorizētā lietotāja dati tajā būs automatizēti pievienoti (vārds, uzvārds/nosaukums, personas kods/reģistrācijas numurs).

Saskaņā ar Iesniegumu likumu, iesniegumu un atbilžu reģistrācijas kārtību nosaka iestādes vadītājs. Līdz ar to, iestāde drīkst pieņemt arī nepilnīgi noformētus iesniegumus. Elektronisks iesniegums ir tikai viena no iesniegumu iesniegšanas iespējām.

1. **Vai e-adresē iesniegums jāpievieno manuāli?**

Nē, iesniegums (e-forma) e-adreses sūtījumā pēc tā aizpildīšanas tiek pievienots automātiski. Manuāli jāpievieno tikai papildus dokumenti, ja iesniegums tos paredz un tie ir tikai iesniedzēja rīcībā.

1. **Kā notiks e-formā aizpildītā iesnieguma parakstīšana ar e-parakstu?**

Ja e-adreses ziņojumā ir pievienota aizpildīta e-forma, to ir iespējams parakstīt ar elektronisko parakstu. Tas nenozīmē, ka tikai pati e-forma tiek parakstīta, parakstīts tiek viss sūtījums, ieskaitot arī citus pielikumus, ja tādi ir. Parakstīšana pieejama e-adreses formā. Tur, kur lietotājs raksta iestādei e-adreses ziņojumu, ir poga “E-parakstīt”.

1. **Vai kopā ar e-formu var iesniegt arī pielikumus, piemēram, iesniedzamos dokumentus?**

Jā.

1. **Lūdzu precizējiet - var parakstīt formu kopā ar visiem pielikumiem vai katru pielikumu atsevišķi?**

E-paraksta visu kopā, gan aizpildīto e-formu, gan pielikumus, ja lietotājs tādus ir manuāli savam e-adreses ziņojumam pielicis. Parakstīšana pieejama e-adreses formā. Tur, kur lietotājs raksta iestādei e-adreses ziņojumu, tur ir poga “E-parakstīt”.

1. **Mums nepieciešams parakstīt katru datni atsevišķi. Kā rīkoties?**

Gadījumā, ja nepieciešams elektroniski parakstīt katru pielikumā pievienojamo datni atsevišķi, tad to ir jāveic ārpus E-adreses risinājuma, izmantojot LVRTC programmatūru eParakstītājs vai tīmekļvietni [www.eparaksts.lv](file:///C:\Users\maijaa\AppData\Local\Microsoft\Windows\INetCache\Content.Outlook\UGFY353F\www.eparaksts.lv). Pēc šo datņu parakstīšanas ar drošu elektronisko parakstu, tās jāpievieno kā pielikumus E-adreses ziņojumam.

Aicinām iestādes izvērtēt, vai iestādes noteiktās prasības parakstīt katru pielikuma datni ir vienlīdz attiecināmas kā uz papīra formā parakstītiem dokumentiem, tā uz elektronisko vidi. Parakstīšanas process no lietotāja viedokļa tomēr ir atšķirīgs, jo ir ļoti vienkārši ar roku parakstīt katru iesnieguma papīra lapu, bet pavisam cits process, ja personai ir jāveic elektroniska parakstīšana katrai datnei atsevišķi. Iestāde var veikt izmaiņas normatīvajā regulējumā, lai neradītu slogu elektronisko dokumentu iesniedzējiem un veicinātu elektroniskās vides izmantošanu.

1. **Attiecībā uz strukturēto e-formu veidošanu oficiālās elektroniskās adreses vietnē: vai atgriežamies pie 2010. gada stratēģijas, kad katra iestāde veidoja savus risinājumus un formas saziņai ar iestādi?**

Nē, tieši pretēji - iestādes izmanto koplietošanas risinājumu e-adresi, kas nodrošina e-formu izveidi. Tādējādi iestādēm nevajadzētu veidot savus individuālus risinājumus, bet, sadarbojoties ar Valsts reģionālās attīstības aģentūru, izveidot e-formas e-adreses ietvaros.

Valsts reģionālās attīstības aģentūra e-formas iestādēm neprogrammēs, bet gan tiks izmantots e-formu “konstruktors”, lai izveidotu iestādes vajadzībām atbilstošu e-formu. Savukārt iestādei nav jāveic programmēšanas darbi, lai e-formu radītu vai pievienotu iestādes e-adresei Latvija.lv – to nodrošinās Valsts reģionālās attīstības aģentūras darbinieki. Programmēšanas darbi iestādes pusē var rasties brīdī, ja iestāde vēlas automatizēt datu ielasīšanu no saņemtajām e-formām iestādes biznesa sistēmā. Tas ir iestādes lēmums un nerada priekšnoteikumus e-formas izveidei un publicēšanai e-adresē Latvija.lv.

1. **Vai vienu e-formu var ieviest vairākām iestādēm centralizēti, piemēram, visām skolām pašvaldībā vienu e-formu?**

Jā.

1. **Vai pareizi saprotu, ka pašvaldība var nodot VRAA digitalizēšanai, piemēram, vispārēju (standarta) iesnieguma veidlapu un arī citas (tematiskas) veidlapu formas?**

Jā, pareizi. Pašvaldību gadījumā gan aicinām skatīties unificētu e-formu virzienā. Noteikti visām pašvaldībām ir līdzīgi iesniegumi. Tos var unificēt, un ieviest vienu iesnieguma e-formu visām pašvaldībām.

1. **Vai tiešām būs ērti - ja lietotājam jāzina konkrēta iestāde kurai jāiesniedz iesniegums? Vai nav iespējams meklēt iesniegumus pēc atslēgas vārdiem? Iedzīvotājs zina kādu rezultātu vēlas, bet ne vienmēr zina, kura iestāde par to atbild.**

Iesniegumus lietotājs varēs atrast ar Latvija.lv meklētāju pakalpojumu aprakstu kartiņās. Tur iestāde var publicēt iesnieguma nosaukumu un tiešlinku uz e-formu. Lietotājs ar šo tiešlinku tiek novirzīts uz e-formas aizpildi un konkrētu iestādi lietotājam nav jāmeklē. Tiešlinkus uz e-formu iestāde var publicēt arī savās tīmekļa vietnēs un citos saziņas kanālos (Twitter, Instagram u.tml.).

1. **Vai personai pēc tam pašai būs iespēja piekļūt aizpildītajai un iesniegtajai e-formai?**

Jā, nosūtītie e-adreses ziņojumi ar e-formu pielikumiem ir pieejami e-adreses pastkastītē, sadaļā “Nosūtītie ziņojumi”. Jau pirms ziņojuma nosūtīšanas pielikumu iespējams lejupielādēt.

1. **Vai e-formu var iesniegt arī divi cilvēki, t.i., parakstīt kā kopēju iesniegumu?**

E-adrese katrai personai ir individuāla. Līdzīgi kā ar e-pastu, to nevar izmantot divi cilvēki vienlaikus. Ja ir nepieciešamība, kā aprakstīts jautājumā, tad var lejupielādēt aizpildītu e-formu kā datni. Katrs pēc kārtas datni var e-parakstīt savā datorā/mobilajā telefonā un no viena parakstītāja e-adreses pastkastītes nosūtīt iestādei kā manuāli pievienotu pielikumu. Iestādes pusē šāds iesniegums diez vai būs automatizēti apstrādājams, jo kā iesniedzējs oficiāli uzrādīsies e-adreses ziņojuma sūtītājs - tātad viens parakstītājs, ne abi (vai vairāki).

1. **Vai VARAM/VRAA ir paredzējuši, ka e-formās būs interaktivitāte, kad formā tiek piedāvāts “pielasīt” datus no valsts informācijas sistēmām? Piemēram, no kartes var izvēlēties par kuru kadastra objektu iedzīvotājs iesniedz formu u.tml., kad e-formā tiek piedāvāta iespēja izvēlēties jau no piedāvātajiem valsts IS esošiem datiem, tos pievienojot, apstiprinot savu izvēli.**

Nē, e-forma nespēj aizstāt pilnībā interaktīva e-pakalpojuma funkcionalitāti. E-forma ir iesniegums, kurā iespējams no lietotāja kvalitatīvi savākt datus, kurus viņš pats ievada; atzīmēt ķeksīšus un ievadīt datus no izvēlnēs piedāvātajiem variantiem. Automātiski e-formā tiek ievietoti lietotāja autentifikācijas dati (vārds, uzvārds/nosaukums, personas kods/reģistrācijas numurs) un, ja nepieciešams, daži dati, ko viņš ir ievadījis lietotāja profilā Latvija.lv, piemēram, telefona numurs, e-pasta adrese.

1. **Vai e-formu ietvaros ir iespējams nodefinēt atsevišķus kanālus (apakšadresātus), uz kuru tiek nosūtīta katra forma, lai tajā brīdī, kad attiecīgie dati tiktu saņemti iestādes dokumentu vadības sistēmā, uzreiz varētu notikt automātiska datu ielāde tālākā procesa apstrādei, jo ja visi dati nāks uz vienu adresātu, tad sanāk manuāls darbs, tālāk palaist šos saņemtos datus apritē.**

Jā, to var nodrošināt ar e-adreses apakšadresātiem. Ja iestādei ir biznesa sistēma, kurā tā vēlas šo e-formu saņemt strukturētā veidā, iespējams izmantot apakšadresātu kanālu. Tad manuāli nebūs jāšķiro iesniegumi iestādes lietvedības sistēmā.

1. **Vai var vairāk pastāstīt/parādīt testa vidē par VISS sadaļu “Resursi/Klasifikatori”->”Darbības/Klasifikatori”, kur būs iestādes kods/ID?**

Iestāžu reģistrācijas numuri un ar tiem saistītie iestāžu identifikatori, kurus izmanto E-adreses un E-formu risinājumi, tiek nodrošināti Valsts informācijas sistēmu savietotāja klasifikatorā “Iestādes un struktūrvienības”. Lai iestādes E-adresei būtu iespējams pievienot E-formu, tai ir jābūt reģistrētai šajā klasifikatorā. Tā kā informācijas uzturēšanu tajā nodrošina Valsts reģionālās attīstības aģentūra, tad iestādes E-formas izveides pieprasījuma gadījumā iztrūkstošo ierakstu par iestādi izveidos aģentūras darbinieki. Aģentūras speciālisti testa vidē to var arī nodemonstrēt. Lai sazinātos ar Valsts reģionālās attīstības aģentūru par e-formu jautājumiem, lūdzu nosūtiet e-pastu uz [atbalsts@vraa.gov.lv](mailto:atbalsts@vraa.gov.lv), e-pasta nosaukumā lietojot ievadvārdu “e-formas”.

1. **Vai VISS testa vidē var parādīt kā notiek e-formas aizpilde, iesniegšana un pielikumu pievienošana?**

Valsts reģionālās attīstības aģentūras speciālisti to var nodemonstrēt Latvija.lv testa vidē (<https://lvptest.vraa.gov.lv/> - piekļuve ierobežota no IP adresēm). Ja iestādei jau ir pieejama Latvija.lv testa vide, tā var pati par to pārliecināties, testējot kādu no jau realizētajām e-formām, piemēram, Valsts vides dienestam vai Nodarbinātības valsts aģentūrai.

1. **Kad klientu centriem tiks nodrošināts, ka var pilnvarotā pakalpojuma ietvaros ari VID EDS palīdzēt? Un kā šādā gadījumā VARAM nodrošinās, ka VID uz viņu iniciatīvas izdotus dokumentus nevis paziņo EDS, bet gan nosūta uz deklarēto adresi, jo cilvēks pats nav elektronizēts un nemāk EDS pieslēgties?**

Ministrija ir vairākkārtīgi aicinājusi Valsts ieņēmumu dienestu (VID) ieviest pilnvarotā e-pakalpojuma risinājumu tiem VID pakalpojumiem, kuru pieprasīšana deleģēta valsts un pašvaldību vienotajiem klientu apkalpošanas centriem. Plānots, ka VID sarunu organizēs jūnija laikā.

1. **26. maijā plkst. 13:00 piedalījos seminārā par e-pakalpojuma “Iesniegums iestādei” aizvietošanu ar e-formām oficiālās elektroniskās adreses vidē. Pēc semināra mani samulsināja vienas no Valmierai pievienojamām pašvaldībām zvans ar jautājumu, vai pareizi sapratuši, ka viņiem savu pakalpojumu aprakstos šis e-adreses kanāls jāpievieno līdz šā gada 31. jūnijam. Es gan par šādu termiņu nedzirdēju. Katrā ziņā nedomāju, ka būtu produktīvi šobrīd prasīt, lai Valmierai pievienojamās pašvaldības tagad to darītu, ja no 1. jūlija Valmieras novadam būs sava jauna e-adrese, kad arī varēs sākt e-adreses kanāla pievienošanu atjauninātajiem apvienotajiem pakalpojumu aprakstiem to aktualizācijas gaitā. Vai pareizi saprotu?**

Jaunizveidoto pašvaldību pakalpojumiem e-adreses kanāla pievienošana veicama pēc 2021. gada 30. jūnija, skat. [Administratīvo teritoriju un apdzīvoto vietu likuma, 17. punktu](https://likumi.lv/ta/id/315654#p17).

Jautājumus un atbildes apkopoja

Ilona Bumbiere

Ilona.Bumbiere@varam.gov.lv